Geloofsvrae: Aborsie: Agtergrond - www.bybelkennis.co.za
Geloofsvrae: Aborsie: Agtergrond – Adrio König
Die vraag of aborsie toelaatbaar is of nie, is ‘n hoogs-emosionele vraag. Dit is glad nie vreemd nie. Omtrent alles rondom seks, bevrugting, swangerskap, geboorte is hoogs-emosionele sake o.a. omdat dit om lewe gaan, en dan lewe in sy teerste en wondbaarste vorm.
Aborsie kom ter sprake in die geval van ‘n ongewenste swangerskap. Die vraag is dan of ‘n mens onder sekere omstandighede mag ingryp en die swangerskap op onnatuurlike wyse beëindig.
Daar is drie bekende reaksies. Pro-lewe sê nee, Pro-keuse sê ja, en beperkte aborsie sê net onder sekere omstandighede en voorwaardes.
Daar is natuurlik variasie binne elke standpunt. Persone mag verskil oor watter omstandighede aborsie toelaatbaar maak. Sommige persone wat Pro-keuse is, mag tog nog ‘n duidelike prosedure voorstaan waartydens die verwagtende vrou gesprekke moet voer met kundige persone voordat aborsie mag plaasvind. Persone wat Pro-lewe kies, mag tog nog in enkele, hoogs uitsonderlike gevalle aborsie toelaatbaar vind.
‘n Ongewenste swangerskap is nie maar net ‘n probleem nie, dit is ‘n dilemma. ‘n Probleem het gewoonlik ‘n goeie oplossing as ‘n mens maar net slim genoeg is of die regte inligting iewers kan kry. Maar ‘n dilemma het nie ‘n goeie oplossing nie. Wat ‘n mens ook al doen, is sleg en aanvegbaar, en uiteindelik moet ‘n mens dié moontlikheid kies wat minder sleg is as die ander. Geeneen van die genoemde reaksies op ‘n ongewenste swangerskap is goed nie. Daar is inderdaad sterk argumente teen elkeen. Die vraag is dus maar net watter een onder bepaalde omstandighede die minste sleg is.